‘จัสมิน’การันตีกำไรโตกระฉูด40-50%
จัสมินฯ รับประกันปีนี้กำไรโต 40-50% นักลงทุนไทยตปท.แห่ขอข้อมูล ไม่จำเป็นต้องออกไปโรดโชว์
17 พ.ค. 2556

จัสมินฯ รับประกันปีนี้กำไรโต 40-50% นักลงทุนไทยตปท.แห่ขอข้อมูล ไม่จำเป็นต้องออกไปโรดโชว์ 
นายพิชญ์ โพธารามิก ประธานเจ้าหน้าที่บริหาร บริษัท จัสมิน อินเตอร์เนชั่นแนล (JAS) และบริษัท โมโน เทคโนโลยี (MONO) เปิดเผยว่า ปีนี้คาดว่ากำไรของจัสมินฯ จะเติบโต 4050% จากปีก่อนที่ทำได้ 2,000 ล้านบาท เติบโตตามการขยายโครงข่ายของบรอดแบนด์ที่เพิ่มขึ้น และเป็นผลมาจากการลงทุนของบริษัททุกปี ปีละกว่า 2,000 ล้านบาท 
ทั้งนี้ ในไตรมาสแรกปีนี้บริษัทมีกำไรสุทธิจำนวน 775 ล้านบาท พุ่งขึ้น 82% จากที่มีกำไรสุทธิ 425 ล้านบาท ในช่วงเดียวกันปีก่อน 
“JAS ตอนนี้อยู่ใน SET50 แล้ว แต่ยังไม่สนใจที่จะไปโรดโชว์ต่างประเทศ เพราะที่ผ่านมามีนักลงทุนทั้งในและต่างประเทศเข้ามาขอข้อมูลต่อเนื่อง ก่อนที่มาร์เก็ตแคปจะเข้าไปอยู่ใน SET50” นายพิชญ์ กล่าว
สำหรับความคืบหน้าในการนำบริษัท โมโนฯ เข้าตลาดหลักทรัพย์เอ็ม เอ ไอ (mai) นั้น นายพิชญ์ในฐานะผู้ถือหุ้นใหญ่ คาดว่าจะเสนอขายหุ้นให้กับประชาชนครั้งแรก (ไอพีโอ) ได้ในช่วงปลายเดือน พ.ค. และคาดว่าจะเข้าซื้อขายในตลาดเอ็ม เอ ไอ ในช่วงต้นเดือน มิ.ย.ที่จะถึงนี้
“โมโนฯ ขายไอพีโอจำนวน 245 ล้านหุ้น มูลค่าที่ตราไว้ หรือพาร์หุ้นละ 10 สตางค์ และหลังหุ้นครั้งนี้จะทำให้ทุนจดทะเบียนเพิ่มขึ้นเป็น 140 ล้านบาท” นายพิชญ์ กล่าว
สำหรับเงินที่จะระดมทุนครั้งนี้กว่า 2,000 ล้านบาท นำไปขยายการลงทุนประมูลทีวีดิจิตอลกับการลงทุนในต่างประเทศ โดยเฉพาะอินโดนีเซีย เกาหลี และเวียดนาม 
ทางด้านผลการดำเนินงานปีนี้บริษัทตั้งเป้าหมายรายได้เติบโต 20-30% จากปีก่อนที่มีรายได้ 1,560 ล้านบาท ซึ่งยังไม่รวมผลงานของการประมูลทีวีดิจิตอลและการซื้อกิจการที่จะรู้ผลการซื้อกิจการในปลายเดือนนี้ 
นายชาญ บุญกุล ที่ปรึกษาส่วนตัวนายพิชญ์ กล่าวว่า โมโนฯ เป็นหุ้นที่มีการเติบโตต่อเนื่อง หรือเป็นโกรทสต็อกและจ่ายปันผลในอัตราที่สูง เช่นเดียวกับหุ้น JAS 
“โมโนฯ เข้าตลาดหุ้นตอนนี้ถือว่าเหมาะสม เพราะดัชนีขึ้นมาสูงกว่า 1,600 จุด และคาดว่าจะปรับตัวขึ้นไปถึง 1,800 จุด ในเดือน ต.ค.นี้ เนื่องจากเม็ดเงินทุนต่างชาติที่ไหลเข้ามาต่อเนื่อง หากไม่มีปัจจัยลบเกิดขึ้นอย่างคาดไม่ถึงขึ้นมา” นายชาญ กล่าว